
	[bookmark: nev]SÁNTA KRISTÓF
Képzőművész-tanár
MA, 1.  félév
Magyar Képzőművészeti Egyetem

	






Konzulens:
	Varga Tünde PhD
egyetemi docens, MKE




A fogyasztói társadalom mediatizálódása és a kultúrához fűződő viszonyának alakulása

Tanulmányom alapja a Magyar Képzőművészeti Egyetemen 2012 tavaszán benyújtott, Életünk a fősodorban. A mediatizált társadalom kultúrafogyasztásának rövid története, popzenei példák mentén című Esztétika és művészetelmélet záróvizsga-dolgozatom. E munkát dolgoztam át, javítottam, illetve mindenekelőtt jelentősen kibővítettem. Míg az eredeti írás leginkább a kultúrafogyasztás szokásaira, azok változására koncentrált a rohamosan mediatizálódó 'nyugati' világban, jelen tanulmány jórészt magára a mediatizálódás folyamatára, a különböző médiumok szerepére, felhasználási módjaira, etikájára és esztétikájára helyezi a hangsúlyt. Mindeközben sajátos kronológia szerint veszem sorra a 'nyugati' típusú tömegkultúra kialakulásának fontos állomásait, a tömegkultúra legnépszerűbb termékéből, a popzenéből vett példák illusztrálásával. Ezeken keresztül a késő modern és posztmodern kultúra egészéről kívánok nagyon vázlatos áttekintést adni, végül pedig bátorkodom némely előrejelzéseket tenni a közeljövő totálisan médiaközpontú társadalmára vonatkozóan.



